Søndagens fyring af den omstridte testudbyder SOS International har betydet usikkerhed om lyntestning i de nordjyske kommuner. I Jammerbugt Kommune har det fået den konsekvens, at man er blevet en uge forsinket med test af ansatte, vurderer borgmester Mogens Christen Gade (V). - Vi er ved at få orden på kaos. Men efter SOS International blev sat ud af spillet, er der opstået en helt ny situation med at få lyntest af personale i gang så hurtigt som muligt, siger borgmester Mogens Christen Gade (V). Og netop i disse dage er kommunen efter opfordring fra Kommunernes Landsforening i gang med at uddanne eget personale under Falcks supervision. Det drejer sig om kommunens sundhedsplejersker, der fra torsdag skal lynteste personalet på skolerne i Jammerbugt Kommune. Falck ansætter 200 til test Udover at uddanne kommunalt personale har Falck i Nordjylland overtaget ansvaret for lyntest i regionen efter flere kritisable forhold om SOS International og underleverandøren Medicals Nordic er kommet frem. - Vi arbejder i døgndrift for at få det her op at stå. Men vi har jo løst opgaven før, så det skal vi nok klare. Og så kommer vi til at sikre at borgerne, der går ind på et teststed, får en tryg oplevelse, siger Kjeld Brogaard, der er regionsdirektør i Falck Nordjylland. Falck i Nordjylland er derfor i fuld gang med at genansætte, omskole og uddanne personale. Og denne gang er opgaven endnu større. - Det er rigtig mange, vi har brug for nu, når vi skalerer op. I de her dage ansætter vi 200 nye medarbejdere, siger Kjeld Brogaard, og understreger, at man er klar med fuld testkapacitet fra mandag. Udover testning på regionens plejecentre og dagtilbud, vil Falck også være til stede med lyntest i Aalborg Lufthavn og Hirtshals Havn på grund af de nye indrejseregler. Derudover står Falck nu også for de offentlige lyntestcentre og udekørende teams. De 11 nordjyske kommuner håndterer testsituationen forskelligt, og i Aalborg har kommunen eksempelvis valgt Falck til at overtage al testning - også på skoleområdet.
De seneste dage har budt på logistiske udfordringer i de nordjyske kommuner, efter regionen søndag fyrede lyntestleverandøren SOS International.